20/9/15 

ผัดไทยใบตอง อยู่บนถนนราชชุมพล บริเวณแถว ๆ ทางเข้าซอยแหลมทองระยอง อยู่ติดกับร้านตำถาด

แรกที่ผมเห็นร้าน ผมสงสัยว่าจะอร่อยไหม เพราะผ่านมาทีไรก็ไม่เคยเห็นคนทานสักเท่าไรเลย

สั่งอาหารมาสามอย่าง คือ วุ้นเส้นผัดไทยทะเล ทะเลกระทะร้อน และหมูสับทอด

อาหารอย่างแรกที่มา คือ ทะเลกระทะร้อน ออกมาหน้าตาน่าทานมากครับ ให้เครื่องซึ่งเป็นกุ้งปลาหมึกหอย มาอย่างเยอะเลยทีเดียว เทียบกับราคา 60 บาท แป้งทอดมากรอบแปดส่วนครับ อร่อย และไม่เลี่ยนน้ำมันเลย ซอสพริก พิถีพิถันเสริฟมาโดยเพิ่งเอาออกมาจากตู้เย็น กำลังเย็น ๆ ทำให้รสชาติอร่อยขึ้นไปอีก

อาหารอย่างที่สอง หมูสับทอด แต่สิ่งที่ได้มา หน้าตาเหมือนลาบหมูสับทอด พอถามแม่ค้า แม่ค้าบอกลาบหมูสับทอด แล้วก็นึกขึ้นได้ว่าผมสั่งหมูสับธรรมดา จึงโกหกว่า เป็นหมูสับทอด อย่างหน้าตาเฉย

คำแรกที่ทาน อร่อยครับ เหมือนเดิม ฝีมือของทอดร้านนี้ ไม่อมน้ำมัน ร้อนกำลังดี ไม่ต้องเป่า สามารถทานได้เลยโดยสุกทั่วถึง มีเครื่องลาบพอประมาณให้ได้กลิ่นลาบ ทานกับแตงกวาที่หั่นตามแนวยาวแก้เลี่ยนได้ดีครับ

อย่างที่สาม วุ้นเส้นผัดไทย สิ่งที่ผมได้คือ เส้นผัดไทยห่อไข่.......อีกแล้วครับ สั่งวุ้นเส้น ได้เส้นธรรมดา แต่รสชาติถือว่าดีครับ เส้นผัดมาไม่แข็ง เหนียวหนุบพอให้เคี้ยวได้อย่างสนุกฟัน ไข่ที่ห่อ บาง และแห้งดีครับ 

น้ำต่าง ๆ ราคาแก้วละ....ไม่สิ ต้องเรียกเหยือกเล็กละ 15 บาทเท่านั้นเอง เสริฟมาในเหยือกขนาดเล็ก รสชาติหวานกำลังดีพอดับกระหาย

ที่น่าหงุดหงิดอีกเรื่อง ก็คือ แม่ค้าจดออเดอร์น้ำ แล้วน้ำนั้นยังไม่พร้อมบริการ เลยมาขอเปลี่ยนเป็นน้ำอย่างอื่น พอตอนคิดเงิน ก็คิดค่าน้ำนั้นโดยลืมขีดฆ่าทิ้ง

ณ ตอนนี้ ผมถือว่าลำบากใจมากครับ กับการให้คะแนน โดยเฉพาะเรื่องการบริการ เพราะนอกจากจะทำผิดทำถูกแล้ว สิ่งสำคัญที่สุดคือการโกหกลูกค้า ซึ่งแสดงให้เห็นถึงความไม่ใส่ใจ ผมจึงต้องพยายามตัดอารมณ์และให้คะแนนตามความเป็นจริงโดยปราศจากอคติ สิ่งที่ได้คือ

ความคุ้มค่าต่อราคา 5/5
รสชาติ 4/5
ความสะอาดร้าน 5/5
บรรยากาศร้าน 4/5
บริการ 3/5

ตัดเรื่องโกหกออกไป แต่การที่ใน 1 order มีความผิดพลาดถึง 3 อย่าง ผมถือว่าใช้ไม่ได้ แต่ก็ยังไม่ให้ 2 ดาว เพราะรสชาติยังถือว่าโอเคมากอยู่ หรืออาจจะเพราะวันนี้ผมดวงไม่ดีก็ได้ เพราะการบริการ มันก็ต่างกรรม ต่างวาระครับ

